Menjelang awal tahun 1945, kebanyakan kempen menyebelahi tentera Bersekutu di Eropah. Di Barisan Barat pihak Bersekutu telah berperang di Jerman dengan kempen menentang Garis Siegfried semenjak Pertempuran Aachen dan Pertempuran Hutan Hurtgen pada akhir tahun 1944 dan menjelang Januari 1945 telah menolak tentera Jerman kembali ke titik permulaan mereka semasa Pertempuran Bulge. Kegagalan ofensif ini telah mengurangkan simpanan strategik Jerman, menyebabkannya tidak bersedia untuk melawan kempen Bersekutu yang terakhir di Eropah. Kekalahan tambahan di Rhineland semakin melemahkan Tentera Darat Jerman, meninggalkan saki-baki unit yang tenat untuk mempertahankan tebing timur sungai Rhine. Pada 7 Mac, pihak Bersekutu menawan jambatan terakhir yang menyeberangi sungai Rhine di Remagen, dan telah mendirikan sebuah pengkalan terdepan yang besar di tebing timur sungai itu. Semasa Operasi Lumberjack, Operasi Plunder dan Operasi Undertone pada Mac 1945, mangsa korban Jerman pada Februari–Mac 1945 dianggarkan berjumlah 400,000 orang, termasuk 280,000 orang ditangkap sebagai tawanan perang.